Polisieman raakgery, raadslid geskiet tydens betogingEFF-raadslid Lebo Dlamini wys waar sy met ‘n rubberkoeël geskiet is. (Foto: ANA) ŉ Polisiebeampte en ŉ EFF-raadslid is gewond tydens voortgesette betogings oor dienslewering in Kwaggafontein in Mpumalanga. Raadslid Lebo Dlamini het aan African News Agency (ANA) gesê sy is Dinsdagaand vier keer met rubberkoeëls geskiet – na bewering deur ŉ polisiebeampte. “Ek was op pad huis toe van die Buhlebesizwe-nedersetting af toe ŉ groep van omtrent vyf polisiebeamptes my op die straat voorgekeer het,” vertel Dlamini. “Die beamptes het gesê hulle wil kyk of daar enige petrolbomme in my motor se kattebak is. Een het vir my gesê om op die grond te kniel en ek het dit gedoen. Dieselfde beampte het my foon geskop wat ek in my hand gehou het en dit het op die grond geval. Ek het probeer om my foon te gryp, maar hy het my geskiet, twee keer op my arm, op die bors en op die voet,” het Dlamini gesê. Sy het na die plaaslike kliniek gery vir hulp aangesien sy erg gebloei het en in baie pyn was, maar sê die kliniek was gesluit weens die betoging. “Ek was nie betrokke by die betoging nie. Ek soek geregtigheid. Daar is geen manier wat ek met my motor tot by die betogingstoneel kon gery het nie,” het Dlamini gesê. Betogers het verwoesting gesaai in Kwaggafontein, Mpumalanga. (Foto: ANA) Brig. Leonard Hlathi, woordvoerder van die polisie, sê ŉ saak van poging tot moord is aanhangig gemaak in verband met Dlamini se voorval. Hy het gesê die saak sal deur die onafhanklike polisieondersoekdirektoraat (Opod) ondersoek word. Hlathi het aan ANA gesê in ŉ onverwante voorval is ŉ manlike polisiekonstabel ook Dinsdagaand ernstig beseer in ŉ tref-en-trap-ongeluk in ŉ ander straat in die gebied. Hy sê die konstabel was besig om klippe uit die pad te verwyder wat deur betogers gepak is, toe ŉ voertuig hom getref het. “Hy is in ŉ stabiele toestand in die hospitaal. Sake van roekelose en nalatige bestuur en versuim om op ŉ ongelukstoneel stil te hou word ondersoek,” het Hlathi gesê. Die betoging het Maandag in die vroeë oggendure begin met honderde inwoners wat op ŉ verwoestingstog gegaan het. Hulle eis lewering van basiese dienste, insluitend water, van die Thembisile Hani-munisipaliteit. Die munisipaliteit kon nie onmiddellik vir kommentaar bereik word nie.